Il-lejla t-tajba. L-ewwel ħaġa li nixtieq ngħid hija li ninsab tassew grat għall-fiduċja li l-Kunsill Ewropew wera fija. Iżda naturalment issa mhuwiex żmien li għandna nkunu kompjaċenti. Nista' biss ngħid li jien ser inkompli naħdem għal Ewropa aħjar u aktar magħquda mal-Istati Membri kollha, mingħajr eċċezzjoni. Illum, il-mexxejja ddiskutew dwar l-ekonomija Ewropea mal-President tal-Bank Ċentrali Ewropew. L-affarijiet sejrin għall-aħjar, u sejrin għall-aħjar f'kull Stat Membru tal-Unjoni Ewropea. Dan juri li l-istrateġiji ekonomiċi tagħna qegħdin fuq it-triq it-tajba. Il-ħolqien tal-impjiegi huwa u ser jibqa' l-prijorità tagħna, bħala l-aħjar mezz biex jiġu indirizzati l-inugwaljanza u jiġu esposti l-ħrejjef tal-populisti. Il-mexxejja kkonfermaw il-pożizzjoni inekwivokabbli tal-UE dwar il-kummerċ. L-Ewropa tibqa' l-promotur tal-kummerċ miftuħ ibbażat fuq ir-regoli. Partikolarment minħabba sinjali ta' protezzjoniżmu li qed jitfaċċaw f'postijiet oħra. Il-kummerċ huwa ċentrali għas-suċċess ekonomiku tagħna, u għalhekk aħna ser navvanzaw b'mod rapidu n-negozjati li għaddejjin bħalissa - bħal dawk mal-Ġappun. Fl-istess ħin, mhux ser naħsbuha darbtejn biex niddefendu lilna nfusna kontra prattiki kummerċjali mhux ġusti, kull fejn ikun neċessarju. Irridu nistabbilixxu l-istandard globali għal kummerċ liberu u ġust. Illejla l-mexxejja ser jindirizzaw is-sitwazzjoni fil-Balkani tal-Punent, reġjun li huwa vitali għall-Ewropa. It-tensjonijiet u d-diviżjonijiet marru saru inkontrollabbli, parzjalment minħabba influwenzi esterni dannużi, li ilhom jiddestabbilizzaw diversi pajjiżi għal xi żmien. Ser nipproponi lill-mexxejja li nieħdu azzjoni, inkluż fil-komunikazzjonijiet strateġiċi tagħna. Għall-pajjiżi tar-reġjun, il-messaġġ tagħna ser jkun wieħed ċar: "l-Unjoni Ewropea tibqa' leali lejn il-wegħda ta' Tessaloniki u tibqa' impenjata bis-sħiħ għall-istabbiltà u l-prosperità fir-reġjun". Irrid li l-mexxejja jikkonfermaw mill-ġdid il-perspettiva Ewropea għall-Balkani tal-Punent. Matul l-ikla ta' filgħaxija, aħna ser nirrevedu wkoll il-progress li sar fis-qasam tal-kooperazzjoni fis-settur tas-sigurtà u d-difiża, fejn il-mexxejja taw impetu ġdid f'Diċembru li għadda bħala prijorità strateġika. Għada kif tafu, l-UE27 ser jiltaqgħu biex jiddiskutu l-futur tal-Unjoni, fil-kuntest tas-60 anniversarju tat-Trattat ta' Ruma fil-25 ta' Marzu. Ara l-paġna tal-laqgħa